Псалъэ пэжищ
Зы лIыжь цIыкIу гуэр выгу зэщIищIэри мэз кIуащ, пхъэ гъэсын къишэну.
Гъэмахуэпэ мазэти, мэзыр ущIэмыкIыфу зэщIэкIат.
ЛIыжь цIыкIур мэзым нэсри, жылэр къыщыувыIэ хабзэ гъуэгу къэгъэшыжыпIэм къыщыувыIакъым. И витIыр лъэрызехьэт, я къарум къигъэгугъэрти, адрейхэр здэмыкIуэф мэз куупIэ дыдэм нэс пхыкIащ. ВитIыр щIитIыкIщ, жыгым ирипхри, пхъэ гъур къилъыхъуэну хыхьащ. Джабэм зы жыг гъумыщIэжь кIэрылъу щрихьэлIэм, «мыр махуэ зытIущкIэ сыкъызэкIэлъыкIуэми срикъунущ» жери, и пащIэкIэ щIэгуфIыкIыурэ жыгым джыдэ тIыгукIэ теуIуащ. ЩытеуIуэм, лъэбакъуитI нэхъ пэмыжыжьэу пабжьэм зы МэзылI бэлацэшхуэ къыхэувыкIащ. ЛIыжьыр апхуэдизкIэ къэшынати, джыдэ къиIэтар ирихьэхыжыну щыгъупщауэ щытт, МэзылIым еплъу. МэзылIри щытщ, лIыжь цIыкIум къоплъри. МэзылIыр и анэ къызэрилъхуауэ пцIанэщ, цыбэщ, и Iэбжьанэхэр кIыхьу пыкIыкIащ, и нитIыр цIуужу цым къыхоплъ.
ЛIыжь цIыкIум и фэр пыхьэ-пыкIщ. Еуэнущи, мэшынэ, щIэпхъуэжынущи — нэхъ Iеижщ.
Сытми, апхуэдэу куэдрэ щытахэ, мащIэрэ щытахэ, МэзылIыр къыщиудри дыхьэшхащ. Мор щыдыхьэшхым, лIыжь цIыкIум и гур нэхъ къызэрыгъуэтыжащ. МэзылIыр къэпсэлъащ:
— Узмышхыу узутIыпщыжыну ухуеймэ, псалъэ пэжищ къызжеIэ.
ЛIыжь цIыкIу мыгъуэр къэгузэващ. ИщIэнур ищIэркъым. Пэж и гугъэу зыгуэр жриIэрэ, армырауэ къыщIэкIмэ. ЖримыIэми — ишхынущ. Сытми тегушхуащ.
— АтIэ, япэ пэжу бжесIэнуращи, Алыхьым сыкъызэригъэщIрэ уэ нэхъ нэджэIуджэ слъэгъуакъым.
МызылIыр ину дыхьэшхщ, и дзэхэр зэригъэшхри жиIащ:
— Ар зы пэжу къызощтэ. ЕтIуанэр жыIэ.
— Нобэ сызэрыпхуэзэнур сщIамэ, Алыхьым и цIэкIэ соIуэ, игъащIэкIэ пхъэ сымылъагъужынумэ, сыкъэмыкIуэнт.
МэзылIыр нэхъ иныжу къэдыхьэшхри:
— Иджы пэж ещанэр къызжеIэ, — жиIащ.
— Ещанэ пэжыр мыращ: сыбутIыпщыжтэмэ, сыкъызэмыплъэкIыу сыкIуэжынт.
— Псалъищри пэжщ, — жиIащ МэзылIым.
Iуэхур апхуэдэу къыщыщIидзыжым, лIыжь цIыкIур къэгуфIэри, и гъуэмылэм щыщ зы хьэлIамэрэ лы Iыхьэрэ МэзылIым иритащ. МэзылIым ахэр и Iэпхъуамбэ кIыхьхэмкIэ Iихри, фIэIэфIыпсу иригъэмэрэкIуэхащ.
— Иджы пхъэ пшэнумэ, — жиIащ МэзылIым, — сыбдэIэпыкъунщ, си зэранкIэ узгъэгуващ.
Мо абрагъуэжьым къару иIэнтэкъэ! ЛIыжь цIыкIур зрикъун пхъэ напIэзыпIэм къыхузэхуихьэсщ, гум къыхурилъхьэжри къиутIыпщыжащ.
Зытхыжар АЛО ЛутIэщ.
